“Aqdef ’il barra fil-fond”

(Lq 5:4)

**Lectio Divina**

**It-3 Ħadd tar-Randan**

**Sena A**

**Ġw 4, 5-52**

 **“Ġie f'belt tas-Samarija, jisimha Sikar, qrib il-biċċa art li Ġakobb kien ta lil ibnu Ġużeppi, fejn kien hemm ukoll il-bir ta' Ġakobb. Kien għall-ħabta tas-sitt siegħa, u Ġesù, għajjien kif kien mill-mixi, qagħad bilqiegħda ħdejn il-bir.”** [Ġw:4:5.6]

L-esiġeti jgħidu illi t-triq normali mill-Galilija għall-Ġudea kienet dik li tgħaddi minn max-xmara Ġordan. Ma kinitix kumbinazzjoni għal Ġesù, anzi huwa *“kellu jgħaddi mis-Samarija”* (v.4). Is-Samaritani huma meqjusa bħala d-dixxendenti ta’ dawk li baqgħu fir-reġjun fi żmien meta l-poplu lhudi kien fl-Assirja (seklu 8 Q.K.) u li tul is-snin tħalltu ma’ demm pagan. Wara r-ritorn mill-eżilju tal-Babilonja, (mis-sena 538 Q.K.) dawn ma tħallewx jipparteċipaw fil-bini mill-ġdid tat-Tempju ta’ Ġerusalemm, tant li bnew tempju ieħor għalihom fuq l-għolja Gariżim (tempju li safa meqrud mill-istess lhud fis-sena 127 Q.K.).

Il-mara tmur fl-iktar siegħa sħuna tal-ġurnata u mhux skont id-drawwa, jiġifieri *“għall-ħabta ta’ filgħaxija meta n-nisa joħorġu jimlew l-ilma”* (Ġen 24,11). probabilment għax kienet tistħi u tħossha ġudikata hi li kienet iġġorr magħha sitwazzjoni ta’ falliment fiż-żwieġ.

Il-bir huwa marbut ma’ memorji bibliċi: Kien ħdejn bir li l-qaddej ta’ Abraham sab lil Rebekka, il-mara li kellu jiżżewweġ Iżakk (ara Ġen 24,1-67); li Ġakobb jiltaqa’ ma’ Rakel (ara Ġen 29,1-14) u fejn Mose’ iltaqa’ ma’ Żefora (ara Eż 2,11-25). Ix-xeni tal-Antik Testment għandhom l-istess tifsila: ir-raġel jiġi minn art barranija, jieqaf ħdejn bir, jiltaqa’ mat-tfajla, hi tmur lura lejn darha tirrakkonta dak li ġralha u konsegwentament għall-‘barrani’ tiġi offruta l-ospitalita’. Wara jseħħ iż-żwieġ. Iż-żwieġ fil-każ tas-Samaritana jinbidel f’laqgħa vera ma’ Alla l-ħaj.

Gesu’ għajjien. Hija għajja marbuta mal-vers 38; ***“Jiena bgħattkom taħsdu dak li ma tħabattux għalih intom”***(*kekopiakos/kekopiakasin*). Kelma mabuta mal-għajja apostolika u l-martirju personali. Jekk il-ħabba tal-qamħ *“tmut, tagħmel ħafna frott”* (12,24). Din l-għejja kienet madwar il-ħin ta’ nofsinhar, fl-istess siegħa tal-kundanna, *“għall-ħabta tas-sitt siegħa. Pilatu qal lil-Lhud: ‘Arawh is-sultan tagħkom’”* (19,14).

**“U ġiet mara mis-Samarija timla l-ilma. "Agħtini nixrob," qalilha Ġesù. Id-dixxipli tiegħu kienu marru l-belt jixtru x'jieklu.”** [Ġw:4:7-8]

Ma nafux isimha. Tirrapreżenta r-reġjun minn fejn ġejja, meqjus mil-Lhud bħala poplu mpur u infidil lejn Alla. Fil-ħajja personali tagħha hija kellha ħamest irġiel, b’referenza għal dawk il-ħames popli paġani u l-allat rispettivi tagħhom li fil-passat tħalltu magħhom: *“U s-sutan tal-Assirja ġieb nies minn Babilonja, minn Kut, minn Ġħawwa, minn Ħamat u minn Sefarwajjim, u qegħedhom fl-ibliet tas-Samarija minflok ulied Iżrael”* (2 Re 17, 24-41). Għal din ir-raġuni tat-taħlit ma’ popli oħra li s-samaritani kienu meqjusa bħala poplu mniġġes. Is-samaritana kellha fl-istorja tagħha diffikultajiet li kienu jfixkluha milli tidħol fi ħbiberija ma’ Ġesù.

***“Agħtini nixrob”***: Kristu jieħu l-inizjattiva. Qed jidher li huwa bniedem fil-bżonn, hu li kien Alla (ara Fil 2) u li minn għandu wieħed kien jista’ biss jirċievi. Qiegħed jantiċipa is-siegħa tiegħu li fiha ser jerġa’ jkollu wkoll l-għatx, “Għandi l-għatx!” (19,28), b’referenzaa wkoll għas-salm : *“Ħalqi niexef bħal xaqqufa, ilsieni mwaħħal ma’ ħnieki; ninsab mitfugħ fuq trab il-mewt”* (Salm 22,16). Anke fuq is-salib ma jkun hemm ħadd li jagħtih jixrob l-ilma. Pjuttost ser ikun hu li mill-kustat miftuħ tiegħu (ara 19,34) ser **“joħroġ għajn ta’ ilma ħaj li twassal għall-ħajja ta’ dejjem”** (v.14). Huwa dak l-ilma ħiereġ mit-tempju li kull fejn jgħaddi jfejjaq u jagħti l-ħajja (Eżek 47).

***“id-dixxipli kienu marru l-belt biex jixtru x’jieklu”***: Is-Samaritana tibqa’ waħidha ma’ Ġesù u ser ikellem lil qalbha. Id-djalogu hu xbieha ta’ dak li Alla għamel ma’ Iżreal: *“jien niġbidha, neħodha fid-deżert u lil qalbha nkellem”* (Hos 2,16).

**“‘Kieku kont taf id-don ta' Alla u min hu dak li qiegħed jgħidlek, 'Agħtini nixrob,' kieku int kont titolbu, u hu kien jagħtik ilma ħaj." Qaltlu l-mara: ‘Sinjur, mnejn se ġġib l-ilma ħaj jekk anqas biex timla ma għandek u l-bir huwa fond?’”** [Ġw:4:10-11]

Is-Samaritana taħseb fil-‘barmil’. Ma tifhimx. Hekk ġara wkoll lil Nikodemu (Ġw 3). Fiż-żewġ każijiet hemm il-wiegħda tal-Ispirtu s-Santu: *“Hekk jiġri minn kull min jitwieled mill-Ispirtu”* (3,8) Ġesù jgħid lil Nikodemu, u lis-Sammaritana jgħidilha: *“Alla huwa spirtu, u dawk li jadurawh għandhom jadurawh fl-ispirtu u l-verità”* (v.25). Kienu wegħdiet fuq livell superjuri mhux biss għas-Samaritana, imma anke għall-kultura biblika tar-rabbi Nikodemu. It-tnejn li huma ma jafux bi gratuwità: għal Nikodemu trid tosserva l-liġi ta’ Mose’, għas-Samaritana trid id-dirgħajn biex iġġib l-ilma.

***“Kieku kont taf id-don ta' Alla u min hu dak...”*:** Id-don t’Alla huwa l-Ispirtu s-Santu, kif stqarr Pietru nhar Għid il-Ħamsin: *“u intom tirċievu d-don tal-Ispirtu s-Santu”* (Atti 2,28). Dan il-kliem huwa kkonfermat meta: *“Fl-aħħar jum tal-festa, il-jum l-aktar solenni, Ġesù qam jgħid b’leħen għoli: ‘Min jieħdu l-għatx, jiġi għandi u jixrob. Kif tgħid l-Iskrittura, min jemmen fija, minnu joħorġu xmajjar ta’ ilma ħja’. Dan qalu għall-Ispirtu li kellhom jirċievu dawk li jemmnu fih”* (7,37-38).

**“Qaltlu l-mara: ‘Agħtini dan l-ilma, Sinjur, biex ma jaqbadnix l-għatx, u anqas ma noqgħod ġejja u sejra hawn nimla l-ilma.’”** [Ġw:4:15]

Din il-mara ġejja u sejra timla l-ilma mill-bir li ma jaqtax il-veru għatx ta’ ħajjitha hi l-qagħda miżerabbli li fiha jinsab il-bniedem: *“tnejn huma d-dnubiet tal-poplu tiegħi, telqu lili, il-għajn tal-ilma ġieri, biex ħaffru bjar għalihom, bjar miksura li ma jżommux ilma”* (Ġer 2,13. Il-mara li qed titlob l-ilma, hija xbieha tat-talba fuq fomm min jemmen: *“Mela jekk intom, nies ħżiena bħalkom tafu tagħtu lil uliedkom ħwejjeġ tajba, kemm aktar il-Missier mis-smewwiet jagħti spirtu qaddis lil dawk li jitolbuhulu!”* (Lq 11,13).

***“Mur sejjaħ lil żewġek”*(v.16):** Ġesù qed jipprova jidħol fil-profond ta’ dik il-mara, jgħidilha s-sigrieti ta’ qalbha biex jgħinha tagħraf il-verità tagħha u tasal tiskopri ‘l-veru għatx’. Hekk biss Ġesù seta’ jgħinha tgħaddi mil-livell materjali ‘tal-ilma tal-bir’ għal dak il-livell spiritwali jew soprannaturali, ‘l-Ispirtu t’Alla’.

**“Missirijietna kienu jaduraw lil Alla fuq din il-muntanja; imma intom tgħidu li l-post fejn wieħed għandu jadura lil Alla jinsab f'Ġerusalemm.”** [Ġw:4:20]

Tisposta d-djalogu tagħha fuq il-kult, sa tasal issemmi tema li kien punt ta’ weġgħa kbira għas-Samaritani, li kienu esklużi minn Ġerusalemm u disprezzati mil-lhud: *‘missirijietna’* u *‘intom’*. Ma tibżax tmiss dawk il-feriti hekk moħbija ta’ qalbha quddiem *“l-ilma li jagħti l-ħajja”*. U Ġesù jgħinha toħroġ mill-idea ta’ Alla mbiegħed mill-ħajja tal-bniedem, li trid tmur tiltaqa’ miegħu f’Gariżim jew f’Ġerusalemm, biex tidħol fl-idea ta’ Alla li jfittex il-ħbierija ta’ wliedu f’rabta familjari u personali. Imħabba li ssir storika u konkreta f’Ġesù.

It-tweġiba ta’ Ġesù tiftaħ it-tielet soluzzjoni: la ‘missirijietha’ u lanqas ‘huma’ (il-lhud), imma HU. Il-veru tempju huwa Ġesù, li mill-kustat joħroġ il-fejan, il-maħfra kontinwa. Qed jantiċipa d-don tal-passjoni.

**“Qaltlu l-mara: "Jiena naf li ġej il-Messija, - dak li jgħidulu Kristu. Meta jiġi hu, kollox iħabbrilna." Qalilha Ġesù: "Jiena hu, li qiegħed nitkellem miegħek.”** [Ġw:4:25-26]

Ġesù jgħin lis-Samaritana tagħraf bil-mod il-mod il-persuna tiegħu: “Kif! Inti Lhudi u titlob lili” – “jaqaw int aqwa minn missierna Ġakobb” – “Int profeta” – “Jiena hu, il-Messija”

**“Il-mara ħalliet il-ġarra hemmhekk, reġgħet daħlet il-belt u qalet lin-nies: "Ejjew araw bniedem li qalli kull ma għamilt. Tgħid, dan il-Messija?" U nies ħarġu mill-belt u ġew ħdejh.”** [Ġw:4:28-30]

Tinsa l-ġarra. Tinsa wkoll ir-raġuni għala marret ħdejn il-bir. Huwa sinjal tad-distakk tagħha mill-passat u mir-reliġjożità imperfetta tagħha. Tifhem li l-Ilma veru huwa Kristu, grazzi għal-lagħa personali tagħha miegħu.

***“Ejjew araw bniedem”***: Qed tqarreb lill-oħrajn lejn Ġesù bl-umanità tiegħu, mhux permezz tat-tkarwit tar-ragħaj ta’ fuq is-Sinaj. Kien Kristu fl-umanita’ tiegħu li wassal lil wieħed pagan jagħraf fih lil Alla: *“Iċ-ċenturjun li kien wieqaf biswitu, meta rah jgħajjat u jmut hekk, qal: “Dan il-bniedem kien tassew Bin Alla”* (Mk 15,39).

Minn mara solitarja li bħal donnha ma tridx tiltaqa’ ma ħadd is-Samaritana issa tmur tfittex hi stess lil niesha biex taqsam magħhom dak li Ġesù għamel magħha. L-ilma ħaj li ra Eżekjel (Eżek 47,9) għax ħallietu jmiss magħha fejqilha l-feriti tal-istorja tagħha u ħassitha maħbuba, bniedma ġdida. Minn mara tad-diviżjoni (prostituta u adultera) tinbidel f’messaġġiera ta’ għaqda u ta’ relazzjonijiet.

**GĦAR-RIFLESSJONI**

* Li temmen huwa proċess.... Matul il-ħin li baqgħet ma’ Ġesu’ is-Samaritana rat lilha nfisha tinbidel, mill-mod ta’ kif kienet qed tħares lejn Ġesu’ u lejha nfisha. Tul din is-sena nista’ ngħid li jiena wkoll qed ninbidel? Nista’ nkun iktar speċifiku bħalma huwa r-rakkont tal-laqgħa ta’ din il-mara ma’ Ġesu’?
* Bħalma l-appostli ħallew warajhom dak li seta’ jfixkilhom, din il-mara ħalliet warajha l-ġarra. X’inhi l-‘ġarra’ tal-ħajja tiegħi li naf li rrid inħalli warajja? X’inhuma s-sikurezzi ‘foloz’ tiegħi?
* L-‘għarus’ qiegħed bilqiegħda ħdejn il-bir. Fejn hu dan il-‘bir’ minn fejn Ġesu’ qed joffrili l-kelma u l-imħabba tiegħu? X’qed ifixkilni milli jħallih jidħol tassew fil-profond tal-ħajja tiegħi?
* X’inhu l-għatx veru li nħoss bħalissa? Nipprova nsemmih b’ismu. Niftakar li Ġesu’ huwa dak li jaqta’ kull għatx.
* Ix-xhieda tas-samaritana kienet frott tal-espejenza personali ma’ Ġesu’. Nista’ ngħid li jiena wkoll kelli esperjenza ħajja miegħu? Meta? Fejn? Kif?
* Kif il-mara taqsam l-esperjenza hi tgħib mix-xena. Ma tibqax hi fiċ-ċentru. “Jeħtieġ li jikber hu u niċkien jien”. Dan il-fatt jgħidli xi ħaġa fuq l-atteġġjament tiegħi fil-pastorali?